‘Rommelstatus nou Suid-Afrika se voorland’Malusi Gigaba, minister van finansies van Suid-Afrika, het die Woensdag die 2017 Mediumtermyn-begrotingsbeleidverklaring (MTBPS) in die Parlement voorgelê. FOTO: ANA FOTO Die minister van finansies, Malusi Gigaba, gee toe dat Suid-Afrika midde-in ŉ ekonomie krisis staan, maar hy het geen voorstel of plan om die krisis op te los nie. Só sê dr. Pieter Groenewald, leier van die VF Plus. “In die lig hiervan is dit moeilik om te sien hoe rommelstatus teen die einde van die jaar vermy kan word,” het Groenewald gesê. Groenewald het in reaksie op die mediumtermynbegroting wat Gigaba Woensdag aangekondig het, gesê dat die minister die kritiese probleem, naamlik gebrekkige ekonomiese groei, vermeld, maar niks gesê het om vertroue te skep in die land se ekonomie en wat beleggers na die land sal lok nie. “Dit is juis van die allergrootste belang om beleggers te lok om ekonomiese groei te kry. Werkloosheid in Suid-Afrika is tans 38 %. Dit plaas geweldige druk op bestaande belastingbetalers en die fiskus, want daar moet dienste gelewer word en daar is nie geld daarvoor nie.” Volgens Groenewald beloop net die rente op Suid-Afrika se skuld tans R163,3 miljard. “Die voorspelling is dat dit teen 2022 R223,4 miljard gaan wees. “Daarom twyfel die VF Plus nie daaroor dat belastings en persoonlike belastings in Februarie aanstaande jaar verhoog gaan word nie. Belastingbetalers moet hulle maar gereed maak vir aansienlike belastingverhogings. Die VF Plus sê dit is onbillik om die reeds swaar belaste belastingbetalers verder te melk net sodat hulle moet toesien hoe hul geld in ŉ bodemlose put van diefstal en korrupsie verdwyn. Die minister erken dat hy bekommerd is oor die groot voorkoms van belastingvermyding. Hy hoef egter nie te wonder waarom dit gebeur nie. Mense wat sien dat hul belastinggeld nie behoorlik aangewend word nie, gaan so min as moontlik probeer betaal.” Groenewald het verder gesê die rand het reeds met 1,4% gedaal sedert Gigaba met sy toespraak begin het. “Ek sal nie verbaas wees as ons voor die einde van die jaar ŉ kredietafgradering gaan kry na rommelstatus nie, aangesien die minister niks aangekondig het wat vertroue skep nie.”